Jučer nam se iz nekih engleskih adresa dokotrljala informacija da bi Wolverhampton uskoro mogao poslati ponudu za Danija Olma u visini od 25 milijuna eura, plus 5 milijuna eura bonusa i 20 posto od budućeg transfera! Zvuči dosta dobro, zar ne?

Naravno, to je samo informacija, tko zna hoće li se to i dogoditi. I, naravno, hoće li Dinamo to prihvatiti. Ali kad se to sve zbroji, tu mislimo na taj bonus i budući transfer, onda bi se ta cifra i mogla zaokružiti na tih 40 milijuna eura s kojima bi u modrom klubu bili zadovoljni.

Zadovoljan bi, po svemu, mogao biti i Dani Olmo, iako Wolverhampton nije od onih klubova koji su veliki poput Manchester Uniteda, Tottenhama, Barcelone, Milana, Bayerna... Olmo je mladić koji želi otići u klub u kojem bi igrao. Wolverhampton je sigurno momčad u kojoj bi on imao jednu od ključnih uloga. Konačno, odlazak u Premiership bio bi velika odskočna daska, izlazak na najveću scenu. Olmova želja je odlazak u klub u kojem će imati minutažu, ne zanima ga drugo. Zato bi ova opcija, ako se ostvari, mogla zadovoljiti sve strane-

Šunjić na 11. mjestu

No, kako saznajemo, Dinamo zaista želi na sve načine zadržati Olma, barem do kraja kvalifikacija za Ligu prvaka. Najnovija informacija iz Maksimira glasi da je Olmu ponuđen bianco ugovor, da mu je gurnut na stol uz rečenicu “sam upiši cifru svoje plaće”! Nije ju upisao, sastanak na tu temu je odgođen za sljedeći tjedan.

Uglavnom, bio bi to svakako najveći transfer u povijesti Dinama. Za sada rekord drži Marko Pjaca, koji je u ljeto 2016. godine prodan u Juventus za 23 milijuna eura. Nažalost, Pjaca nije imao sreće, sustigla ga je ozljeda, zaustavila karijeru u naletu. Nadamo se da će se Marko vratiti na veliku scenu, da su pehovi iza njega.

Damir Krajac / CROPIX

Na drugom mjestu najvećih Dinamovih transfera je Luka Modrić koji je prodan Tottenhamu za 21 milijun eura. O Luki se ništa, naravno. ne treba pisati, sve znate. Postao je je “The Best”, najbolji igrač svijeta.

Zanimljivo, treći najveći Dinamov transfer u povijesti, onaj Marka Roga koji je prodan Napoliju za 15 milijuna eura, također nije završen dobro po igrača. Drugi Marko nije bio ozlijeđen poput imenjaka Pjace, ali njegov put je bio determiniran činjenicom se nije naigrao ni u Napoliju, ni na posudbi u Sevilli, valjda će u Cagliariju biti bolje.

Ivan Šunjić, koji je prodan u Birmingham City, dijeli 11. mjesto najboljih modrih transfera u povijesti s Dejanom Lovrenom i Marcelom Brozovićem, svi oni su transferirani za 8 milijuna eura.